**О Б Р А З Л О Ж Е Њ Е**

**I. ПРАВНИ ОСНОВ**

На основу члана 3. став 2 . Закона о енергетици („Службени гласник РСˮ, бр. 145/14, 95/18 - др. закон, 40/21, 35/23 - др. закон и 62/23), члана 4. став 3. Закона о енергетици и члана 34. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон), којим је прописано да Влада предлаже законе и друге опште акте Народној Скупштини.

**II. РАЗЛОЗИ ЗА ДОНОШЕЊЕ СТРАТЕГИЈЕ**

Услови који су важили 2015. године, у време када је усвојена Стратегија развоја енергетике до 2025. са пројекцијама до 2030. године („Службени гласник РСˮ, број 101/15), у великој мери су измењени. Европска комисија је у међувремену донела нове мере за достизање климатске неутралности у 2050. години, а Савет ЕУ је усвојио више циљеве за зелену енергију и енергетску ефикасност у оквиру новог пакета а то су:

* **Нето емисије гасова с ефектом стаклене баште ће бити умањене за најмање 55%** до 2030. године у поређењу са нивоима из 1990. године.
* Директива о енергији из обновљивих извора поставиће **повећани циљ за добијање 40% енергије из обновљивих извора** до 2030. године.
* Директива о енергетској ефикасности ће дефинисати **амбициознији обавезујући годишњи циљ за смањење употребе енергије** на нивоу ЕУ, односно 1,5% годишње уштеде финалне енергије у периоду 2024-2030.
* Уредба о подели напора додељује **унапређене циљеве за смањење емисија** свакој држави чланици **за зграде, друмски и домаћи поморски саобраћај, пољопривреду, отпад и мале индустрије**. Предлог је најмање 40% смањења у 2030. години у поређењу са нивоима из 2005. године..
* Увођење ригорознијих стандарда емисија CO2 за аутомобиле и комбије убрзаће транзицију ка мобилности с нултом емисијом **захтевом да се просечне емисије из нових аутомобила смање за 55% од 2030. године и 100% од 2035. године** у поређењу с нивоима из 2021. године.

Европска Унија је донела регулативу 1999/2018 којом се дефинише обавеза израде Интегрисаних националних енергетских и климатских планова за сваку земљу чланицу Европске Уније. Овим документима дефинишу се национални циљеви земаља чланица Европске Уније за 2030. годину. Сагласно томе у оквиру Енергетске заједнице донета је Одлука Министарског савета D/2021/14/MC-EnC којом је усвојена адаптирана регулатива 2018/1999 и прописана обавеза израде наведених планова и за потписнице уговора о Енергетској заједници.

Осим тога Република Србија је потписала Споразум из Париза који је ратификован у Народној скупштини Законом о потврђивању Споразума из Париза („Службени гласник РС- Међународни уговори“, број 4/17) као и Декларацију из Софије о Зеленој Агенди за Западни Балкан (потписану 10.  новембра 2020. године).

Стратегија развоја енергетике Републике Србије до 2025.године са пројекцијама до 2030.године дефинише циљеве енергетске политике у области обновљивих извора енергије и енергетске ефикасности за 2020. годину и не узима у обзир аспект климатских промена.

Имајући у виду претходно наведено неопходно је дефинисање циљева за 2030. годину и дефинисање процеса енергетске транзиције. Оквир за енергетску транзицију у Србији произилази из Париског споразума, Уговора о Енергетској заједници и обавеза које се преузимају у процесу интеграције у Европску унију. Србија улази у сложени процес прилагођавања правног и регулаторног оквира енергетској транзицији.

Кључни фактор који дефинише комплексност позиције Србије у енергетској транзицији је висок удео угља у енергетском билансу. Око 50% примарне енергије и две трећине електричне енергије у Србији потиче из угља.

Друга битна одредница садашњег стања је ниска енергетска ефикасност у односу на Европску унију.

Сагласно наведеном, Министарство рударства и енергетике је започело израду Стратегије развоја енергетике Републике Србије до 2040. године са пројекцијама до 2050. године (у даљем тексту Стратегија) у оквиру активности којима се промене у енергетици Републике Србије усклађују са правцима и циљевима промена у Европској Унији и глобалним оквирима.

Министарство рударства и енергетике је 2021. године започело израду нове енергетске политике, односно паралелно je припремало два стратешка документа:

* Интегрисани национални енергетски и климатски план Републике Србије до 2030 године са визијом до 2050. године,
* Стратегија развоја енергетике Републике Србије до 2040. године са пројекцијама до 2050. године.

Интегрисани национални енергетски и климатски план РС до 2030. године са визијом до 2050. године је припремљен сагласно члану 8а став 1. Закона о енергетици а којим је дефинисано да у складу са преузетим обавезама које проистичу из међународног уговора, министарство надлежно за послове енергетике припрема Интегрисани национални енергетски и климатски план у сарадњи са другим релевантним министарствима.

Садржај Интегрисаног националног енергетског и климатског плана Републике Србије до 2030. године са визијом до 2050. године је прописан Одлуком Министарског савета D/2021/14/MC-EnC којом је усвојена адаптирана регулатива 2018/1999. Сагласно томе Интегрисани национални енергетски и климатски план РС до 2030 године са визијом до 2050. године дефинише нове циљеве у области енергетске ефикасности, обновљивих извора енергије и смањења емисија гасова са ефектом стаклене баште за 2030. са визијом до 2050. године као и процес енергетске транзиције.

Интегрисани национални енергетски и климатски план Републике Србије до 2030. године за период до 2050. године је усвојила Влада у јулу 2024.године („Службени гласник РСˮ, број 74/24).

Важно је напоменути да су анализе за дефинисање сценарија и нових циљева енергетске политике као и макроекономске и финансијске анализе урађене у оквиру процеса израде Интегрисаног националног енергетског и климатског плана РС до 2030. године са визијом до 2050. године и да су коришћене као подлога за израду Стратегије. Такође је важно поменути да чланови Радне групе за израду Стратегије су и чланови Радне групе за израду Интегрисаног националног енергетског и климатског плана РС до 2030. године са визијом до 2050. године.

Радна група ангажована на изради Стратегије се састоји од релевантних министарстава и институција, јавних и приватних предузећа, организација цивилног друштва, који дају значајан допринос путем ефикасне сарадње чланова, достављања мишљења, као и потребних података за потребе анализе резултата моделирања у поступку израде нацрта.

У процесу израде нацрта Стратегије одржани су бројни састанци, састанци са Радном групом на којима су презентовани Извештаји и резултати, консултације са консултантима ангажованим на изради Интегрисаног националног енергетског и климатског плана као и са норвешким експертима ангажованим за дефинисање реформе енергетског сектора Републике Србије.

Сагласно преузетим међународним обавезама неопходно је дефинисати што је могуће пре нову енергетску политику и усвојити релевантна стратешка документа неопходна за спровођење те политике а у циљу обезбеђења и спровођења релевантних финансијских и других мера неопходних за испуњење обавеза.

Из свих наведених разлога предлаже се Влади да донесе Предлог Стратегије.

**III. ОБЈАШЊЕЊА ОСНОВНИХ ПРАВНИХ ИНСТИТУТА И**

**ПОЈЕДИНАЧНИХ РЕШЕЊА**

Стратегија садржи следеће основне информације:

* Уводна разматрања која садрже информације о међународном окружењу и околностима које су утицале да се приступи изради Стратегије и правни оквир за доношење Стратегије.
* Карактеристике производње и потрошње енергије у Републици Србији, односно анализу снабдевања енергијом и енергентима у претходном периоду.
* Реализацију основиних стратешких циљева из Стратегије развоја енергетике Републике Србије до 2025. године са пројекцијама до 2030. године.

Ово поглавље садржи информације о реализацији основних приоритета развоја енергетског сектора: енергетска безбедност, развој тржишта енергије и транзиција ка одрживој енергетици, дефинисаних у Стратегији развоја енергетике Републике Србије до 2025. године са пројекцијама до 2030. године.

* Преглед расположивих ресурса и потенцијала. У поглављу је приказана расположивост основних енергетских ресурса угља, нафте и природног гаса. Поред тога даје информације и могућности коришћења уљних шејлова и нуклеарних минералних сировина. Посебно су сагледавани и анализирани потенцијали коришћења обновљивих извора енергије биомасе, хидроенергије, енергије ветра, енергије сунца, геотермалне енергије.
* Развој енергетике Републике Србије до 2040. године односно визија развоја и главних циљева развоја енергетског сектора. Дефинисани су главни приоритети енергетске политике у периоду до 2040. године имајући у виду Зелену Агенду и процес енергетске транзиције. То су безбедност, конкурентност, декарбонизација.
* Основни сценарији развоја енергетског сектора Републике Србије. Наведене су основне претпоставке које су коришћене у анализи сценарија. Представљена су два сценарија : референтни или БАУ сценарио и напредни сценарио С са подваријантом која укључује могућност коришћења нуклеарне енергије.

Сценарио БАУ (од енглеског ”Business as Usual - BAU”) односи се на наставак постојеће праксе у производњи и потрошњи енергије. Сценарио БАУ није пожељан сценарио енергетског развоја, али се у процесу стратешког планирања уобичајено користи за референцирање, односно праћење напретка у реализацији појединих активности или примени различитих мера преко интензитета и структуре потрошње или коришћења појединих облика енергије.

Сценарио С представља енергетски развој који ова Стратегија промовише. Промене интензитета и структуре енергетске производње и потрошње према трајекторијама које дефинише Сценарио С обезбеђују у пуној мери испуњење циљева енергетског развоја Републике Србије до 2040. године. Све мере и активности предложене Стратегијом суштински за циљ имају трансформацију енергетског сектора према овом сценарију. Разматрана је подваријанта овог сценарија са нуклеарном енергијом као алтернатива и могућност коришћења нуклеарне енергије за производњу електричне енергије након 2040. године.

* Развој енергетских сектора до 2040. године дефинише циљеве, мере, индикаторе и потребне инвестиције и то за све области: електрична енергија, топлотна енергија, обновљиви извори енергије, енергетска ефикасност , природни гас, нафта и угаљ.
* Поред тога представљене су и информације о могућности коришћења водоника у енергетској транзицији као и могућност коришћења и значај нуклеарне енергије за процес декарбонизације.
* Оквир и оцена утицаја могућих промена међународне позиције Србије и интеграционих процеса на енергетски развој. У оквиру овог поглавља сагледане су међународне обавезе и њихов утицај на развој енергетског сектора Србије, међу којима је свакако највећи утицај примена система трговине емисионим јединицама.
* Анализа ефеката спровођења Стратегије која је приказана је кроз релевантне информације које се односе на макроекономске индикаторе, регионални развој, технолошки и научно-истраживачки развој и иновације, социјалну димензију нове енергетске стратегије, цене енергије и њихова социјална подношљивост, аспект праведне енергетске транзиције.
* Визија енергетике Републике Србије након 2040. године указује на активност и мере које је потребно предузети за даљи развој енергетског сектора у циљу достизања климатске неутралности.
* Пројекције Енергетског биланса Републике Србије.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ СТРАТЕГИЈЕ**

У оквиру анализе ефеката спровођења Стратегије посебан осврт је дат на Иневстиције у енергетски сектор Републике Србије. Потребне су значајне инвестиције у енергетски сектор, како у нове капацитете производње, преноса и коришћења енергије из обновљивих извора, тако и у пројекте енергетске инфраструктуре, преносних система, паметних система енергетског умрежавања, урбане енергетике, саобраћаја, зградарства, итд. Уз одговарајуће планове енергетског реструктурирања, демонополизације и економизације енергетског сектора, ти пројекти би могли да донесу по једну милијарду евра страних, и једну милијарду евра домаћих инвестиција у енергетски сектор годишње, до краја треће деценије 21. века, а касније и више од тога. Реч је о улагањима, са једне стране у уређаје за пречишћавање (одсумпоравање и денитрификацију) постојећих и још активних термо капацитета, заштиту земљишта, неутрализацију и обезбеђивање пепелишта, рекултивацију јаловишта и др, као и у нове капацитете ОИЕ (хидроелектране и реверзибилне хидроелектране, соларне електране, ветрогенераторе), односно у модернизацију система даљинског грејања.

У поглављу Развој енергетских сектора до 2040. године представљени су главни циљеви и правци развоја за област електричне енергије, област топлотне енергије, област обновљивих извора енергије, област угља, област нафте и нафтних деривата, област енергетске ефикасности.

За сваку од наведених области приказана је процена финансијских средстава потребних за реализацију наведених циљева. **Планирана средства за реализацију ове Стратегије обезбедиће се у складу са билансним могућностима буџета РС.**

Степен остварења циљева ће у великој мери зависити од интеграције енергетског тржишта Републике Србије у међународно и ЕУ тржиште енергије, технологија, истраживања и услуга, али и од приступа фондовима Европске уније намењеним енергетској транзицији.

Потребне инвестиције у област електричне енергије:

| **Подобласт** | **Активности** | **Инвестиција (милиона ЕУР)** |
| --- | --- | --- |
| Ревитализација свих 10 агрегата у ХЕ Ђердап 2 | Ревитализација свих агрегата у периоду од 2025 – 2037. године, при чему ће снага сваког агрегата бити повећана са 27 MW на 32 MW | 213 |
| Ревитализација Власинских ХЕ | Ревитализација свих агрегата у периоду од 2025 – 2028. године, при чему ће укупна снага бити повећана за око 8 MW | 77,50 |
| Адаптација и инвестиционо одражавање ХЕ Бистрица | Адаптација и инвестиционо одржавање хидромеханичке, машинске и електро опреме, без повећања инсталисане снаге | 36,1 |
| Изградња ХЕ | Изградња ХЕ на Ибру (121 MW) | 350 |
| Изградња ХЕ на Морави (146 MW) | 400 |
| Изградња хидроелектроенергетског система Горња Дрина (212 MW – удео ЕПС-а 51%) | 529 (удео ЕПС-а 265) |
| Изградња новог агрегата уз ревитализацију постојећих у ХЕ Потпећ | Ревитализација постојећа три агрегата (уз укупно повећање инсталисане снаге за 6 MW на овим агрегатима) и изградња агрегата број 4 у ХЕ Потпећ (14 MW) | 65 |
| Изградња ветроелектрана (3,2 GW) | | 4.480 |
| Изградња соларних електрана (7,3 GW) | | 8.760 |
| Изградња РХЕ | РХЕ Бистрица (628 MW) | 1 100 |
| РХЕ Ђердап 3 (1.400 MW) | 1.400 |
| Преносна мрежа | Изградња и реконструкција интерне 400, 220 и 110 kV мреже | 439,81 |
| Завршетак прве фазе Трансбалканског коридора | 144,4 |
| Реализација пројекта BeoGrid2025 | 81 |
| Изградња Панонског коридора за пренос електричне енергије | 108,5 |
| Дистрибутивна мрежа | Изградња и реконструкција дистрибутивног система | 492,5 |
| Аутоматизација средњенапонске дистрибутивне мреже | 144 |
| Замена електромеханичких бројила паметним бројилима | 505 |
| Интегрисани систем за даљински мониторинг, дијагностику и управљање нисконапонском дистрибутивном мрежом | 80 |
| Измештање мерних места на јавну површину ради неометаног приступа  истом | 511 |
| Термоелектране на угаљ | Ревитализација термоблокова, заједно са пројектима из области заштите животне средине (одсумпоравање, смањење азотних оксида, реконструкције електрофилтерских постројења и пречишћавање отпадних вода) | 1.570 |
| Гасне електране | Гасна електрана у Новом Саду, на локацији постојеће ТЕ-ТО Нови Сад | 400 |
| Гасна електрана у околини Ниша | 250 |
| **Укупно електроенергетски сектор** | | **21.872,81** |

Потребне инвестиције у област топлотне енергије:

|  |  |
| --- | --- |
| **Активност** | **Инвестиција (милиона ЕУР)** |
| Реконструкција, модернизација и изградња производних система | 390 |
| Ревитализација и изградња дистрибутивних система | 295 |
| Ревитализација и изградња топлотно предајних станица | 75 |
| **Укупно топлотна енергија** | **760** |

Потребне инвестиције у област ОИЕ:

|  |  |
| --- | --- |
| **Подобласт** | **Инвестиција (милиона ЕУР)** |
| ОИЕ у производњи електричне енергије | 16.928  Приказано у електроенергетском сектору |
| ОИЕ за грејање и хлађење | 867  Приказано у сектору топлотна енергије и области енергетска ефикасност |
| ОИЕ у саобраћају | 30 |
| **Укупно ОИЕ** | **17.825**  **Обухвата инвестиције у више сектора** |

Потребне инвестиције у област енергетске ефикасности:

|  |  |
| --- | --- |
| **Активности** | **Инвестиција (милиона ЕУР)** |
| Програми финансирања обнове грађевинског фонда | 4.329 |
| Уградња соларних топлотних система у новим зградама и зградама које се реновирају | 637 |
| Промовисање енергетски ефикасних уређаја у домаћинствима | 1.494 |
| Програми финансирања за модернизацију високо ефикасне когенерације и система даљинског грејања/хлађења | 35 |
| Програми финансирања енергетског унапређења уличне расвете | 1.669 |
| Подстицаји енергетске ефикасности путничких и лаких возила | 4.373 |
| Подстицаји енергетске ефикасности теретног саобраћаја | 665,3 |
| Подстицаји енергетске ефикасности железничког саобраћаја | 255,8 |
| Унапређење и проширење одговарајуће инфраструктуре јавног превоза | 505,4 |
| Подстицаји енергетске ефикасности у индустријском сектору | 3.366,0 |
| Подстицаји енергетске ефикасности у сектору пољопривреде | 2.678,0 |
| **Укупно за област енергетске ефикасности** | 20.006,8 |

Потребне инвестиције у област природног гаса:

|  |  |  |
| --- | --- | --- |
| Подобласт | Активности | Инвестиција (милиона ЕУР) |
| Интерконекција | Румунија (Мокрин – Арад)  БиХ (Инђија - Мачвански Прњавор)  Хрватска (Госпођинци/Футог – Сотин)  Северна Македонија (Врање - Клећевце) | 179 |
| Транспортни систем | Лесковац-Владичин Хан-Врање  Параћин-Бољевац-Рготина-Неготин-Прахово (Бор, Зајечар, Књажевац)  Mокрин -ПСГ Банатски Двор – ПСГ Итебеј - Панчево - Београд југ  Ниш-Велика Плана-Батајница-Хоргош (компресорске станице Батајница и Баточина)  Златибор – Пријепоље (Нова Варош, Прибој)  Београд – Ваљево – Лозница  Примопредајна станица Хоргош  Примопредајна станица Лозница  Примопредајна станица Банатски Двор | 1.157 |
| Складиште гаса | Проширење ПСГ Банатски Двор  Изградња ПСГ Итебеј | 250 |
| Дистрибутивни систем | Изградња дистрибутивних гасовода | 216,5 |
| **Укупно сектор природног гаса** | | 1.802,5 |

Потребне инвестиције у област нафте:

|  |  |  |
| --- | --- | --- |
| **Подобласт** | **Активности** | **Инвестиција (милиона ЕУР)** |
| Истраживање и производња нафте и природног гаса\* | Истраживања у земљи у циљу проналаска нових лежишта Примена нових технологија и метода експлоатације | 1.208 |
| Рафинеријска прерада нафте | Модернизација и повећање ефикасности рафинерије Панчево | 1.097 |
| Обавезне резерве нафте | Изградња складишта деривата нафте (Панчево, Ковин, Смедерево, Лединци – доња зона, и осталим локацијама подобним за ову намену) | 1.242 |
| Промет деривата нафте | Модернизација бензинских станица и изградња нових  Модернизација пунилишта  Набавка савремених транспортних средстава | 750 |
| Нови правци снабдевања сировом нафтом | Изградња нафтовода према Мађарској | 156 |
| Систем продуктовода кроз Републику Србију | Изградње деоница Панчево – Смедерево и Панчево-Нови Сад | 35 |
| **Укупно сектор нафте** | | **4.488** |

Потребне инвестиције у област угља:

|  |  |  |
| --- | --- | --- |
| **Подобласт** | **Активности** | **Инвестиција (милиона ЕУР)** |
| Завршетак изградње заменских површинских копова | Површински коп Поље Е | 600 |
| Површински коп Радљево | 300 |
| Завршетак иновираног инвестиционог циклуса постојећих површинских копова | Површински коп  Тамнава западно поље | 55 |
| Површински коп Дрмно | 370 (190)\* |
| Површински коп Западни Костолац | 453\*\* |
| Реструктурирање и рационализација подземне експлоатације | | 60 |
| **Укупно сектор угља** | | **1.838 (1.658)** |

\*Урађена је Студија изводљивости експлоатације угља на површинском копу Дрмно - актуелизација. У зависности од пројектног решења које ће бити усвојено, инвестиције су различите.

\*\* Урађена Студија изводљивости експлоатације лежишта Западни Костолац